CELEX: 62015CN0519
Language: da
Date: 2015-09-25 00:00:00
Title: Sag C-519/15 P: Appel iværksat den 25. september 2015 af Trafilerie Meridionali SpA til prøvelse af dom afsagt af Retten (Sjette Afdeling) den 15. juli 2015 i sag T-422/10

7.12.2015   
            
            
               DA
            
            
               Den Europæiske Unions Tidende
            
            
               C 406/23
            
         Appel iværksat den 25. september 2015 af Trafilerie Meridionali SpA til prøvelse af dom afsagt af Retten (Sjette Afdeling) den 15. juli 2015 i sag T-422/10
   (Sag C-519/15 P)
   (2015/C 406/24)
   Processprog: italiensk
   
      Parter
   
   
      Appellant: Trafilerie Meridionali SpA (ved avvocati P. Ferrari og G.M.T. Lamicela)
   
      Den anden part i appelsagen: Europa-Kommissionen
   
      Appellanten har nedlagt følgende påstande
   
   
               —
            
            
               Dommen ophæves, for så vidt som den forkastede anbringendet om, at Trame (heller) ikke kan tilregnes Club Europa for perioden fra den 9. oktober 2000 til den 19. september 2002, samt for så vidt angår den bøde, som appellanten er blevet pålagt (domskonklusionens punkt 3 og 4), hvorved påstandene herom fremsat i første instans for Retten tiltrædes, ligeledes hvad angår bøden. Subsidiært ophæves dommen hvad dette angår, og sagen hjemvises til Retten med henblik på, at denne tager stilling hertil i betragtning af de bemærkninger, Domstolen måtte fremsætte.
            
         
               —
            
            
               Dommen ophæves for så vidt som den forkastede anbringendet om, at ligeledes Trame bør indrømmes en bødenedsættelse på grund af manglende betalingsevne i medfør af ligebehandlingsprincippet, samt for så vidt angår den bøde, som appellanten er blevet pålagt (domskonklusionens punkt 3 og 4), hvorved påstandene herom fremsat i første instans for Retten tiltrædes, ligeledes hvad angår bøden. Subsidiært ophæves dommen hvad dette angår, og sagen hjemvises til Retten med henblik på, at denne tager stilling hertil i betragtning af de bemærkninger, Domstolen måtte fremsætte.
            
         
               —
            
            
               Dommen ophæves hvad angår beregningen af den bøde, som Trame er blevet pålagt (domskonklusionens punkt 3), idet Domstolen træffer endelig afgørelse om sagen. Subsidiært ophæves dommen hvad dette angår, og sagen hjemvises til Retten med henblik på, at denne tager stilling hertil i betragtning af de bemærkninger, Domstolen måtte fremsætte.
            
         
               —
            
            
               Dommen ophæves, for så vidt som det heri bestemmes, at Trame bærer sine egne omkostninger vedrørende hovedsagen i første instans, sag T-422/10 (domkonklusionens punkt 5), og disse omkostninger, eller i hvert fald en del heraf, pålægges Kommissionen.
            
         
               —
            
            
               Kommissionen tilpligtes at betale sagens omkostninger
            
         
               —
            
            
               Det fastslås, at Retten har tilsidesat sin forpligtelse til at træffe afgørelse inden for en rimelig frist i den sag, som var anlagt af appellanten, sag T-422/10, i henhold til det i artikel 47, stk. 2, i Den Europæiske Unions charter om grundlæggende rettigheder anførte.
            
         
               —
            
            
               Domstolen træffer enhver anden foranstaltning, den måtte finde passende.
            
         
      Anbringender og væsentligste argumenter
   
   
               1.
            
            
               Første anbringende om, at Trame er blevet tilregnet Club Europa. Forvanskning af beviserne. Åbenbar urimelig forståelse og vurdering af disse
               Retten har begået en retlig fejl, idet den forkastede anbringendet om, at Trame (heller) ikke kan tilregnes Club Europa for perioden fra den 9. oktober 2000 til den 19. september 2002, som følge af en forvanskning af beviserne eller en åbenbar urimelig forståelse eller vurdering af disse. I betragtning heraf er dommen endvidere behæftet med en fejl hvad angår den bøde, som appellanten er blevet pålagt.
            
         
               2.
            
            
               Andet anbringende om, at Trame ikke blev indrømmet en bødenedsættelse på grund af manglende betalingsevne. Begrundelsesmangel. Tilsidesættelse af artikel 36 og 53, stk. 1, i statutten for Domstolen. Tilsidesættelse af artikel 117 i Rettens procesreglement
               Retten har begået en retlig fejl, idet den ikke på passende vis, end ikke implicit, redegjorde for årsagerne til, at anbringendet om, at Kommissionen havde tilsidesat ligebehandlingsprincippet i forbindelse med indrømmelsen af bødenedsættelser på grund af manglende betalingsevne, blev forkastet, hvorved appellanten ikke kunne få kendskab til de grunde, som dommen er støttet på, og hvorved Domstolen ligeledes forhindres i at have tilstrækkelige oplysninger til rådighed med henblik på udøvelsen af sin prøvelsesret. Endvidere har Retten ikke taget hensyn til forhold af væsentlig betydning for at tage stilling hertil. På baggrund heraf er dommen endvidere behæftet med en fejl hvad angår den bøde, som appellanten er blevet pålagt.
            
         
               3.
            
            
               Tredje anbringende om den metodologi, som Retten har anvendt for at foretage en ny fastsættelse af bøden. Begrundelsesmangel. Tilsidesættelse af artikel 36 og 53, stk. 1, i statutten for Domstolen. Tilsidesættelse af artikel 117 i Rettens procesreglement Retten har begået en retlig fejl, idet den ikke gav en passende forklaring hvad angår de regler for opgørelsen af bøden, som Retten anvendte for atter at fastsætte den bøde, som Trame skulle pålægges, og navnlig hvad angår den »vægt«, som hvert af de forskellige, relevante, faktiske elementer blev tillagt i den sammenhæng. Denne mangel gør det bl.a. ikke muligt at kontrollere, om Retten ved opgørelsen af bøden handlede i overensstemmelse med ligebehandlingsprincippet.
            
         
               4.
            
            
               
                  Fjerde anbringende om sagsomkostningerne i første instans for Retten
               Såfremt et eller begge appelanbringender under afsnit A og B tiltrædes, må ligeledes den konklusion, som Retten nåede til i dommens præmis 411 og 412, og hvorefter hver part skulle bære sine egne omkostninger, ændres. Dommen skal således ophæves, for så vidt som den pålægger appellanten at bære sine egne omkostninger vedrørende hovedsagen i første instans, sag T-422/10, og disse omkostninger, eller i hvert fald en del heraf, skal pålægges Kommissionen.
            
         
               5.
            
            
               
                  Femte anbringende om retten til domstolsprøvelse inden for en rimelig frist. Tilsidesættelse af artikel 47, stk. 2, i Den Europæiske Unions charter om grundlæggende rettigheder. Trame har gjort gældende, at Retten ikke har opfyldt sin forpligtelse til at træffe afgørelse i den sag, som appellanten havde forelagt den i sag T-422/10, inden for en rimelig frist, og at den derved har tilsidesat artikel 47, stk. 2, i Den Europæiske Unions charter om grundlæggende rettigheder.